Diari Oficial de la Generalitat Valenciana


Sumari del DOGV 3582, del 14-09-1999 (1999/7853)

ORDRE de 5 d'agost 1999, de la Conselleria de Cultura, Educació i Ciència, per la qual es convoquen ajudes econòmiques per al lloguer d'habitatges per joves.
-------------------------------------------------------------------------------------------------------------------------------------------------------------

### Dades del document

Número de DOGV
:   3582

Data del DOGV
:   14-09-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/7853


Data del document
:   05-08-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * lloguer
    * ajuda pública
    * suport econòmic
    * habitatge
    * jove

ORDRE de 5 d'agost 1999, de la Conselleria de Cultura, Educació i Ciència, per la qual es convoquen ajudes econòmiques per al lloguer d'habitatges per joves. [1999/M7853]
  
Les greus dificultats existents per a l'accés dels joves al món laboral i l'increment produït en els preus dels habitatges a causa de l'encariment del sòl provoquen que una gran quantitat de joves no puga accedir a la independència econòmica i es vegen obligats a continuar depenent de l'ajuda material de la família.
  
Açò implica una postergació cap a un futur imprecís dels seus projectes de família i d'habitatge propis, molt més frustrant com més necessària és eixa independència d'acord amb el pes de la tradició, de les circumstàncies de la vida moderna o d'ambdós factors.
  
Amb la finalitat de contribuir a pal·liar esta situació i en el context competent que establix l'article tercer de la Llei 4/1989, de creació de l'Institut Valencià de la Joventut, l'Institut Valencià de la Joventut ha decidit facilitar els processos d'autonomia dels joves a través de l'establiment d'ajudes econòmiques dirigides a contribuir a abordar les despeses resultants del lloguer d'habitatges en què constituir el nucli convivencial.
  
Per això i fent ús de les competències que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
La finalitat d'esta ordre és posar a l'abast de joves amb recursos insuficients un suport econòmic dirigit a contribuir a les despeses procedents del lloguer d'habitatge destinat a domicili habitual, sempre que l'habitatge radique a la Comunitat Valenciana, i aprovar les bases que regiran la present convocatòria, les quals figuren en l'annex I.
  
Segon
  
Les subvencions que s'establisquen seran a càrrec del programa Ajudes als Joves per a Lloguer d'Habitatge Propi, a través de la línia de subvenció 410/000/99 del pressupost de l'Institut Valencià de la Joventut per a 1999, per un import màxim de 21.574.087 pessetes.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte les resolucions que calga per complir el que disposa la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana (DOGV).
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament recurs de reposició o, directament, recurs contenciós administratiu, en els terminis i davant dels òrgans que s'indica tot seguit:
  
a) El recurs de reposició s'haurà d'interposar davant del conseller de Cultura, Educació i Ciència, en el termini d'un mes comptador a partir de l'endemà de la publicació de l'ordre.
  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació de l'ordre.
  
València, 5 d'agost de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria
  
Primera
  
1. Podran ser beneficiaris de les ajudes regulades en esta ordre aquells joves residents a la Comunitat Valenciana que, tant si ocupen l'habitatge sols com si el compartixen amb altres persones, complisquen els requisits següents:
  
a) Que obtinguen uns ingressos mínims de 300.000 pessetes l'any, sense que superen, en tot cas, la quantitat màxima de 1.800.000 pessetes anuals.
  
b) Que, en el moment de la publicació d'esta ordre, la seua edat oscil·le entre els 18 i els 29 anys. No obstant això, també podran sol·licitar les ajudes els joves menors de 18 anys que en eixa data ja hagen aconseguit l'emancipació.
  
c) Que el lloguer mensual que abonen no supere les 35.000 pessetes.
  
El propietari de l'habitatge objecte de la subvenció no podrà ser parent del jove fins al quart grau de consanguinitat o fins al segon d'afinitat.
  
Segona
  
Les ajudes estan dirigides al pagament dels lloguers d'habitatge i podran abastar fins al 50% del preu de lloguer, amb un límit màxim de 210.000 pessetes anuals, tot tenint en compte el crèdit disponible, el qual, en cas de ser insuficient, es prorratejarà entre tots els beneficiaris de les ajudes.
  
Per a la concessió es tindran en compte els criteris següents:
  
1. Si l'habitatge l'ocupa únicament un jove, el lloguer no podrà excedir les 35.000 pessetes mensuals.
  
2. Si l'habitatge està ocupat pel sol·licitant juntament amb altres persones, el preu de l'arrendament s'entendrà dividit pel nombre de persones que ocupen l'habitatge, sense que en cap cas puga excedir les 35.000 pessetes per cadascun dels ocupants.
  
3. Si l'habitatge està ocupat per més d'un jove que complisca els requisits de la base primera, cadascun d'ells podrà sol·licitar l'ajuda, sempre que el preu d'arrendament dividit per cadascun dels ocupants no excedisca les 35.000 pessetes mensuals, i sempre que qui sol·licita l'ajuda conste en el contracte de lloguer o estiga empadronat en l'habitatge per al qual es sol·licita l'ajuda.
  
4.Les persones que ocupen l'habitatge amb el sol·licitant en cap cas no en podran ser ascendents.
  
Tercera
  
La sol·licitud de l'ajuda, segons el model que figura com a annex II, haurà d'anar acompanyada de la documentació següent:
  
1. Declaració responsable firmada pel sol·licitant en què consten els punts següents:
  
a) No ser propietari de cap habitatge a la localitat on està ubicat l'habitatge llogat.
  
b) No tindre parentiu de consanguinitat fins al quart grau ni d'afinitat fins al segon grau, amb l'arrendador.
  
c) Estar ocupant com a primer habitatge aquell per al qual es sol·licita subvenció.
  
2. Fotocòpia del document nacional d'identitat.
  
3. Certificat d'empadronament a la localitat on radique l'habitatge llogat.
  
4. Justificant dels ingressos que percep. Dita justificació es farà a través de:
  
a) La declaració de l'impost sobre la renda de les persones físiques corresponent a l'any 1998, o
  
b) Si no n'hi havia, el certificat negatiu de l'Agència Estatal Tributària corresponent a l'any 1998, el qual haurà d'anar acompanyat dels justificants dels ingressos percebuts durant l'any 1998 a través de l'aportació de nòmines o de certificats d'empresa, o, donat cas que s'haja cobrat prestació o subsidi de desocupació, d'un certificat de l'Inem en què aparega la quantitat percebuda; si no se'n pot fer la justificació per cap de les maneres anteriors, es farà a través d'una declaració jurada de la persona sol·licitant en la qual especifique els ingressos obtinguts.
  
5. Contracte de lloguer.
  
6. Dades bancàries, per a l'ingrés, si cal, de la subvenció.
  
7. En els supòsits referits en la base segona, apartats 2 i 3, certificat d'empadronament en què apareguen totes les persones que ocupen l'habitatge.
  
Els documents presentats que no siguen originals, hauran de ser confrontats degudament.
  
Quarta
  
Les sol·licituds i la documentació annexa es presentaran a la seu de l'Institut Valencià de la Joventut (carrer de l'Hospital, 11, de València) o a les unitats territorials de Castelló (carrer dels Orfebres Santalínea, 2) i d'Alacant (plaça de Sant Cristòfol, 8-10), des del 15 de setembre fins al 15 d'octubre de 1999; també es podran presentar en qualsevol dels llocs que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quinta
  
Si la documentació presentada té algun defecte reparable, es requerirà la persona interessada perquè en el termini improrrogable de 10 dies corregisca els defectes advertits. Si no ho fa, s'entendrà desistida de la seua petició, després de la resolució que s'haurà de dictar d'acord amb els termes que preveu l'article 42 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Sexta
  
 El director general de l'IVAJ resoldrà en el termini màxim de tres mesos comptadors a partir de l'acabament del termini de presentació de sol·licituds, que s'entendran desestimades si no recau resolució dins d'eixe termini, i la resolució d'adjudicació únicament es notificarà als joves als quals s'haja concedit l'ajuda.
  
Pel que fa a aquells joves als quals no s'haja concedit l'ajuda, la resolució es donarà a conéixer a través de la seua publicació en els taulers d'anuncis de les seus de l'IVAJ a València (carrer de l'Hospital, 11), a Castelló (carrer dels Orfebres Santalínea, 2) i a Alacant (plaça de Sant Cristòfol, 8-10), a partir del dia de la data que s'establisca en l'anunci corresponent, que es publicarà en el Diari Oficial de la Generalitat Valenciana.
  
Sèptima
  
Contra la resolució del director general de l'IVAJ, que posa fi a la via administrativa, es podrà interposar potestativament recurs de reposició davant del director general del IVAJ o, directament, recurs contenciós administratiu davant del Tribunal Superior de Justícia de la Comunitat Valenciana.
  
El termini per a la interposició del recurs de reposició serà d'un mes, si l'acte és exprés. Si no ho és, el termini serà de tres mesos, comptadors a partir del dia en què es produïsca l'acte presumpte.
  
El termini per a la interposició del recurs contenciós administratiu serà de dos mesos, o de 10 dies si s'opta per seguir el procediment per a la protecció del drets fonamentals de la persona, comptadors ambdós a partir de l'endemà de la seua notificació o publicació, si és exprés. Si no ho és, el termini serà de sis mesos comptadors a partir de l'endemà del dia en què es produïsca l'acte presumpte.
  
Octava
  
Són obligacions dels beneficiaris:
  
a) Destinar l'habitatge llogat a domicili habitual.
  
b) Acreditar davant de l'IVAJ el pagament del lloguer de l'habitatge a través de la presentació dels rebuts de lloguer corresponents a l'any 1999.
  
c) Quant a les ajudes concedides, sotmetre's a les actuacions de control.
  
d) Comunicar a l'IVAJ l'obtenció de subvencions o ajudes per a la mateixa finalitat procedents de qualssevol administracions o ens públics.
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions o ens públics o privats, supere el cost del lloguer o de la participació en el lloguer que correspon a la persona beneficiària.
  
En tal cas, si la subvenció principal és l'atorgada per l'IVAJ, procedirà el reintegrament de l'excés obtingut sobre el cost del lloguer.
  
Novena
  
1. Els joves als quals s'haja concedit l'ajuda la rebran després de fer-ne la justificació prèvia del compliment de la finalitat a través de la presentació (original o còpia confrontada) dels rebuts de lloguer corresponents a l'any 1999 per un import, com a mínim, del doble de la quantitat subvencionada. El termini per a la susdita justificació serà de 10 dies hàbils comptadors a partir de l'endemà de la notificació de la resolució en què se'ls concedix l'ajuda.
  
2. L'incompliment de la justificació de la subvenció suposarà la pèrdua del dret al cobrament.